google/wiki40b huggingface dataset:
Αναστάσιος Νεράντζης

Βιογραφικά στοιχεία

Γεννήθηκε στη Νίκαια του Πειραιά, σπούδασε νομική στο Πανεπιστήμιο Αθηνών και ασκεί δικηγορία. Υπήρξε πρωταθλητής εφήβων Ελλάδας στην επιτραπέζια αντισφαίριση το 1958, με τον ΧΑΝ Νίκαιας.
Υπήρξε ιδρυτικό μέλος της Νέας Δημοκρατίας και εξελέγη πρώτη φορά βουλευτής στην περιφέρεια Β΄ Πειραιώς με το ίδιο κόμμα στις βουλευτικές εκλογές του 1974. Επανεκλέχτηκε το Νοέμβριο του 1989, και το 1993. Απο τότε επανεκλεγόταν συνεχώς έως και τις εκλογές του Ιουνίου 2012.
Έχοντας εκλεγεί βουλευτής είχε συμμετάσχει τη δεκαετία του 1990 στην προπαγανδιστική εκπομπή του Κωνσταντίνου Πλεύρη στο Telecity του Γιώργου Καρατζαφέρη.
Έχει διατελέσει γενικός γραμματέας και αντιπρόεδρος της Βουλής καθώς και μέλος στην επιτροπή για την αναθεώρηση του Συντάγματος και την εξεταστική επιτροπή για την Siemens. Μέχρι το 2014 ήταν πρόεδρος της Επιτροπής Θεσμών και Διαφάνειας της Βουλής.
Στην κυβέρνηση Κωνσταντίνου Καραμανλή διετέλεσε υφυπουργός μεταφορών και επικοινωνίας (10 Μαρτίου 2004 - 15 Φεβρουαρίου 2006) καθώς και υφυπουργός ανάπτυξης (15 Φεβρουαρίου 2006 - 19 Σεπτεμβρίου 2007).
Μιλάει αγγλικά και είναι παντρεμένος με την Ελευθερία Λέλη.

Κριτική

Σε ομιλία του στη Βουλή κατά τη διάρκεια συζήτησης για την ψήφιση νομοσχεδίου συνέκρινε το σύμφωνο συμβίωσης για τα ομόφυλα ζευγάρια με την κτηνοβασία και την παιδοφιλία προκαλώντας αντιδράσεις από τον τύπο και σχόλια για ομοφοβία.
Περιφέρεια Κιλιμαντζάρο

Δημογραφικά στοιχεία

Σύμφωνα με την εθνική απογραφή του 2012, η περιοχή είχε πληθυσμό 1.640.087 κατοίκους, ο οποίος ήταν χαμηλότερος από την προ-απογραφής εκτίμηση των 1.702.207 ατόμων. Για την περίοδο 2002-2012, ο μέσος ετήσιος ρυθμός αύξησης του πληθυσμού του 1,8 τοις εκατό στην περιοχή, ήταν ο 24ος υψηλότερος στη χώρα. Ήταν επίσης, η όγδοη πιο πυκνοκατοικημένη περιοχή, με 124 άτομα ανά τετραγωνικό χιλιόμετρο.

Γεωλογία

Το Όρος Κιλιμαντζάρο, βρίσκεται στη διασταύρωση μιας τεκτονικής γραμμής 80 km (50 mi) ανατολικά της τεκτονικά ενεργής Μεγάλης Ρηξιγενούς Κοιλάδας. Η δραστηριότητα που δημιούργησε αυτό το στρωματοηφαίστειο (stratovolcano), χρονολογείται λιγότερο από ένα εκατομμύριο χρόνια. Εδώ, οι ατμίδες ατμού και θείου, είναι ενδεικτικές της υπολειμματικής δραστηριότητας.
Σε κάποιο στάδιο, το μεγαλύτερο τμήμα της κορυφής του Κιλιμαντζάρο, ήταν καλυμμένο από ένα στρώμα πάγου, βάθους ίσως περισσότερο από 100 m (330 ft). Οι παγετώνες επεκτείνονταν για τα καλά κάτω από το όρος, που διαμορφώνει τις κορυφογραμμές μοραίνα (moraine), σαφώς ορατές τώρα, στις νότιες πλαγιές κάτω στα περίπου 4.000 m (13.000 ft). Προς το παρόν, παραμένει μόνο ένα μικρό κλάσμα του καλύμματος των παγετώνων.
Πολυεπεξεργασία

Πολυεπεξεργασία είναι η χρήση δύο ή περισσότερων κεντρικών μονάδων επεξεργασίας (CPU) σε ένα ενιαίο σύστημα υπολογιστή. Ο όρος αναφέρεται επίσης η ικανότητα ενός συστήματος να υποστηρίξει περισσότερους από έναν επεξεργαστές και τη δυνατότητα να αναθέτει καθήκοντα μεταξύ τους. Υπάρχουν πολλές παραλλαγές του βασικού αυτού θέματος, καθώς και ο ορισμός της "πολυ" μπορεί να ποικίλει ανάλογα με το πλαίσιο, ως επί το πλείστον σε συνάρτηση με το πώς ορίζονται οι επεξεργαστές (πολλαπλούς πυρήνες σε ένα τσιπ, πολλές μάρκες σε ένα πακέτο, πολλά πακέτα σε μία κεντρική μονάδα επεξεργασίας, κλπ.).

Συμμετρία Επεξεργαστών

Σε ένα σύστημα πολυεπεξεργασίας όλοι οι επεξεργαστές μπορεί να είναι ίσοι, ή ορισμένοι μπορεί να προορίζονται για ειδικούς σκοπούς. Ένας συνδυασμός υλικών και λειτουργικών στοιχείων σχεδιασμού του συστήματος του λογισμικού καθορίζει τη συμμετρία (ή την έλλειψη αυτών) σε ένα δεδομένο σύστημα. Για παράδειγμα μπορούν να απαιτείται μόνο μία ΚΜΕ για να ικανοποιεί τα αιτήματα διακοπών (interrupts) του υλικού, ενώ όλες οι άλλες εργασίες του συστήματος μπορεί να κατανέμονται εξίσου μεταξύ των επεξεργαστών ή η την εκτέλεση κώδικα λειτουργίας του πυρήνα (kernel) μπορεί να περιοριστεί σε μόνο έναν επεξεργαστή (είτε σε ειδικό επεξεργαστή, ή μόνο έναν επεξεργαστή την κάθε φορά), ενώ τα αιτήματα των χρηστών μπορεί να εκτελεστούν σε οποιοδήποτε συνδυασμό των επεξεργαστών. Τα συστήματα πολυεπεξεργασίας είναι συχνά πιο εύκολο να σχεδιαστούν σε περίπτωση επιβολής τέτοιων περιορισμών, αλλά τείνουν να είναι λιγότερο αποτελεσματικά από ότι τα συστήματα στα οποία όπου επεξεργαστές χρησιμοποιούνται ισομερώς.
Τα συστήματα που αντιμετωπίζουν όλες τις κεντρικές μονάδες επεξεργασίας εξίσου καλούνται συστήματα συμμετρικής πολυεπεξεργασίας (symmetric multiprocessing, SMP). Σε συστήματα όπου όλες οι κεντρικές μονάδες επεξεργασίας δεν είναι ίσες, οι πόροι του συστήματος μπορεί να χωριστεί σε διάφορους τρόπους, συμπεριλαμβανομένων της ασύμμετρης πολυεπεξεργασίας μη-ομοιόμορφης πρόσβασης μνήμης (non-uniform memory access, NUMA) και της συγκεντρωτικής πολυεπεξεργασίας (clustered multiprocessing).

Συμπληρωματικός ορισμός

Πολυεπεξεργασία είναι η τεχνική της εναλλακτικής εκτέλεσης ενός αριθμού συναφών έργων της ίδιας κατηγορίας, σε κάθε ένα από τα οποία έχει δοθεί ένας βαθμός προτεραιότητας, για να είναι δυνατή η διακοπή αυτών και να παρεμβληθεί η εκτέλεση ενός άλλου έργου με υψηλότερη προτεραιότητα. Τα συναφή αυτά έργα χρησιμοποιούνται για την επίλυση ενός προβλήματος το οποίο δεν είναι δυνατόν να επιλυθεί από ένα μόνο πρόγραμμα.
Πανελλήνιο Πρωτάθλημα Εφήβων Καλαθοσφαίρισης 1986-1987

Το  Πανελλήνιο πρωτάθλημα καλαθοσφαίρισης εφήβων του 1987 διεξήχθη στο Ηράκλειο Κρήτης από την ΕΟΚ, από 21 έως 25 Ιουνίου 1987. Συμμετείχαν έξι σύλλογοι, που προκρίθηκαν από τα τοπικά και περιφερειακά πρωταθλήματα. Τον τίτλο κατέκτησε ο Πανιώνιος για δεύτερη φορά στην ιστορία της διοργάνωσης.
Αρθουριανός κύκλος

Ιστορικοί θρύλοι της Βρετανίας

Οι ιστορικοί θρύλοι της Βρετανίας δημιουργήθηκαν εν μέρει για να αποτελέσουν τμήμα ενός πατριωτικού μύθου για το παρελθόν του νησιού. Η παλαιότερη γνωστή πηγή είναι το έργο Historia Britonum , η ιστορία του Βρούτου της Βρετανίας, στην οποία υπάρχει μια διακριτή γενεαλογία για έναν αριθμό Ουαλών πριγκίπων τον 9ο αιώνα. Συνήθως το έργο αποδίδεται στο Νέννιο, αλλά ο πραγματικός του συγγραφέας παραμένει άγνωστος.
Η ιστορία αυτή επεκτάθηκε περισσότερο, καθώς ο αφηγητής συνέδεε το Βρούτο με τους ήρωες που έπονταν του Τρωικού Πολέμου, κι έτσι παρείχε άφθονο υλικό για τους μεταγενέστερους συγγραφείς, όπως ο Τζέφρεϊ του Μονμάουθ κι ο Τζον Μίλτον, οι οποίοι θα το επεξεργάζονταν και θα συνέδεαν στα λογοτεχνικά τους κείμενα την ίδρυση και την κατοίκηση των Βρετανικών Νήσων με την ηρωική περίοδο της αρχαίας ελληνικής γραμματείας. Ο Τζέφρεϊ του Μονμάουθ, επίσης, παρουσίασε τον ευφάνταστο ισχυρισμό ότι οι Τρινοβάντες, φύλο που κατοικούσε στην περιοχή του Λονδίνου, σύμφωνα με τον ιστορικό Τάκιτο, έπαιρναν το όνομά τους από την προσωνυμία Troi-novant, που σήμαινε "Νέα Τροία".
Υπάρχουν επίσης ισχυρισμοί που συνδέουν την Κελτική μυθολογία με προσωπικότητες και γεγονότα που περιγράφονται στο έργο του Τζέφρεϊ του Μονμάουθ Historia Regum Britanniæ. Για παράδειγμα, ο Ληρ της Βρετανίας, που αργότερα έγινε ο Βασιλιάς Ληρ του Ουίλιαμ Σαίξπηρ, ήταν αρχικά ο ιρλανδικός θεός της θάλασσας Λιρ. Επιπλέον, πολλές κελτικές θεότητες έχουν ταυτιστεί με χαρακτήρες του Αρθουριανού κύκλου, όπως η Μοργκάνα λε Φέι με τη θεότητα Μόριγκαν.

Περίοδος του Βασιλιά Αρθούρου

Οι ιστορίες του Αρθουριανού κύκλου έγιναν ιδιαίτερα δημοφιλείς, καθώς από τη μια πλευρά περιγράφεται το Κάμελοτ, ένα ουτοπικό βασίλειο ιπποτικής ανδρείας, το οποίο κατέρρευσε από τη διαμάχη μεταξύ Αρθούρου και Λάνσελοτ, ενώ από την άλλη εξιστορούνται οι περιπέτειες των Ιπποτών της Στρογγυλής Τραπέζης κατά την αναζήτηση του Αγίου Δισκοπότηρου.
Η μεσαιωνική ιστορία του Αρθούρου και των Ιπποτών του είναι γεμάτη χριστιανικά στοιχεία, όπως η κατάρρευση των γενναίων κατορθωμάτων των χαρακτήρων από τα ηθικά τους σφάλματα κι η αναζήτηση ενός σημαντικού χριστιανικού κειμηλίου.
Τελικά, οι σχέσεις μεταξύ των χαρακτήρων δανείζονταν στοιχεία ρομαντισμού από ιπποτικές ιστορίες, όπως στις ιστορίες Λάνσελοτ και Γκουίνεβιρ ή του Τριστάνου και της Ιζόλδης, ενώ υπάρχει κι η τάση σύνδεσης των ιστοριών του Αρθουριανού κύκλου με την Κελτική μυθολογία, με άπλετο το ρομαντικό στοιχείο από τις αρχές του 20ού αιώνα.
Βασίλης Κ. Παππάς

Βιογραφία

Ο Παππάς γεννήθηκε στις 5 Ιουλίου 1958 στο Βρυώνι των Αγίων Σαράντα από Έλληνες γονείς και κατοικεί στην Αθήνα. Σπούδασε φιλολογία στο Πανεπιστήμιο Eqrem Çabej (Universiteti Eqrem Çabej) του Αργυροκάστρου  και νομικά στο American Heritage University. Ως νέος ποιητής ο Παππάς είχε συμπεριληφθεί το 1990 στην ανθολογία νέων ταλέντων της Αλβανίας, που εκδόθηκε με τίτλο Prelude poetike: poezi nga letrarë të rinj (Τίρανα: εκδόσεις Naim Frashëri). Εργάστηκε στην εκπαίδευση και αργότερα απασχολήθηκε ως μεταφραστής και διερμηνέας σε δικηγορικό γραφείο. Είναι μέλος του Δικηγορικού Συλλόγου των Τιράνων. Για 18 μήνες υπήρξε ασκούμενο μέλος του Δικηγορικού Συλλόγου Πειραιά.
Ποιήματα του Παππά έχουν εκδοθεί σε λογοτεχνικά περιοδικά στην Ελλάδα και βραβεύτηκε από την Ένωση Ελλήνων Λογοτεχνών. Βραβεύτηκε επίσης στον 1ο και 3ο Παγκόσμιο Διαγωνισμό «Καβάφης» της βολιώτικης International Art Academy,  στον 7ο Παγκόσμιο ποιητικό διαγωνισμό της εταιρείας «Αμφικτυονία Ελληνισμού» της Θεσσαλονίκης και στον 4ο Παγκόσμιο Διαγωνισμό Ποίησης "Κ.Π. Καβάφης 2018", όπου έλαβε το βραβείο ΑΛΚΑΙΟΣ για τη συλλογή  "Στρίβω ένα τσιγάρο στο φεγγάρι", Α'βραβείο στον Πανελλήνιο Διαγωνισμό Ποίησης 2019.     
Ποιήματά του έχουν μεταφραστεί σε διάφορες γλώσσες. Ο Παππάς είναι πολύγλωσσος και γνωρίζει, εκτός από ελληνικά και αλβανικά, αγγλικά, σερβικά, βουλγαρικά, ρουμανικά και γεωργιανά. 
Όπως έχει υποστηριχθεί, η ποίηση του Β.Κ. Παππά έχει ως επίκεντρο τη θρησκευτική παράδοση της ορθόδοξης πίστης και την πατρίδα, χωρίς να λείπουν και αναφορές στον αρχαιοελληνικό κόσμο ή στοιχεία νεωτερικού τύπου. Η υφή του ποιητικού λόγου του είναι βιωματική, λακωνική, με παραπομπές «στην Πυθαγόρεια φιλοσοφία», αλλά και μοντερνιστικές αναφορές (π.χ. στον Μπρεχτ), λόγος που συχνά  κρύβει μέσα του έναν «κυνισμό», ο οποίος είναι η σπαρακτική αποτύπωση ενός μεγάλου ψυχικού πόνου.
Παναγής Παπαληγούρας

Πολιτική σταδιοδρομία

Μετά την απελευθέρωση ασχολήθηκε με την πολιτική και εκλέχθηκε, το 1946, βουλευτής Αργολίδας και Κορινθίας με το Εθνικόν Ενωτικόν Κόμμα όπου και διορίστηκε γενικός γραμματέας του υπουργείου Εφοδιασμού. Επανεξελέγη βουλευτής με τον Ελληνικό Συναγερμό το 1951 και το 1952. Στη συνέχεια εντάχθηκε στην ΕΡΕ εκλεχθείς και πάλι βουλευτής.
Το 1958 διαφωνώντας με τον Κωνσταντίνο Καραμανλή μαζί με άλλους βουλευτές της ΕΡΕ ίδρυσαν νέο κόμμα με την επωνυμία "Νέα Πολιτική Κίνηση", στο οποίο προσχώρησαν και βουλευτές του Κέντρου. Σημαντικά στελέχη της κίνησης εκείνης ήταν ο Γεώργιος Ράλλης, ο Στέφανος Χ. Στεφανόπουλος, ο Γεώργιος Μαύρος, ο Κωνσταντίνος Μητσοτάκης, ο Ιωάννης Ζίγδης κ.ά.
Το 1961 ο Παπαληγούρας επανήλθε στην ΕΡΕ υπό τη σημαία της οποίας συνέχισε να εκλέγεται συνεχώς μέχρι το 1967. Στις κυβερνήσεις της ΕΡΕ υπό τον Κ. Καραμανλή διετέλεσε υπουργός Εμπορίου και Βιομηχανίας (1956-1958), και υπουργός Συντονισμού (1961-1963) και υπουργός Εθνικής Άμυνας (Απρίλιος 1967, βραχύβια κυβέρνηση Π. Κανελλόπουλου).
Κατά το πραξικόπημα που ακολούθησε στις 21 Απριλίου του 1967 συνελήφθη και κρατήθηκε σε ξενοδοχείο στο Πικέρμι και στη συνέχεια τέθηκε σε κατ΄ οίκο περιορισμό. Μετά τη πτώση της Χούντας διορίστηκε διοικητής της Τράπεζας της Ελλάδος (1974) καθώς και υπουργός Συντονισμού επί Νέας Δημοκρατίας.

Υπουργοποιήσεις

Διατέλεσε Υφυπουργός και Υπουργός Εμπορίου και Υπουργός Συντονισμού με την κυβέρνηση του Αλεξάνδρου Παπάγου. Με την ΕΡΕ του Κωνσταντίνου Καραμανλή διατέλεσε Υπουργός Εμπορίου μέχρι την παραίτησή του λόγω της διαφωνίας του με τον Κ. Καραμανλή για τον εκλογικό νόμο που χρησιμοποιήθηκε για τις εκλογές του 1958 όπου δεύτερο κόμμα αναδείχθηκε η ΕΔΑ .  Στις εκλογές του 1958 κατέβηκε ως υποψήφιος με το Λαϊκό Κόμμα. Αργότερα διατέλεσε σε διάφορες κυβερνήσεις Υπουργός Συντονισμού και Υπουργός Εθνικής Άμυνας, μέχρι την 21 Απριλίου 1967 όπου φέρονταν να αιφνιδιάστηκε από τους επίορκους συνωμότες αξιωματικούς που είχαν σχεδιάσει το πραξικόπημα εν' αγνοία του, αν και ο τύπος τότε προλείανε το έδαφος. 
Μετά την μεταπολίτευση διορίστηκε Διοικητής της Τράπεζας της Ελλάδος από τον Αύγουστο έως τον Οκτώβριο του 1974  και αργότερα πολιτεύθηκε με την Νέα Δημοκρατία και διατέλεσε Υπουργός Συντονισμού και Υπουργός Εξωτερικών στις δύο κυβερνήσεις του Κωνσταντίνου Καραμανλή.

Τιμές

Εκπροσώπησε την Ελλάδα σε πολλά διεθνή συνέδρια και συσκέψεις. Τιμήθηκε με το αριστείο ανδρείας, Εξαιρέτων Πράξεων, Πολεμικό Σταυρό, Χρυσό Σταυρό Γεωργίου Α΄ μετά ξιφών, από τον Βασιλέα Παύλο, και από θέσεως υπουργού Εξωτερικών με το Μεγαλόσταυρο της Γερμανίας, το Μεγαλόσταυρο της Γαλλίας, της Ιταλίας κ.ά. Ήταν μόνιμος κάτοικος Αθηνών και μιλούσε επίσης γαλλικά, γερμανικά και αγγλικά. Πέθανε το 1993 σε ηλικία 76 ετών.

Οικογένεια

Ο γιος του Αναστάσης Παπαληγούρας είναι βουλευτής της Νέας Δημοκρατίας και πρώην Υπουργός Εμπορικής Ναυτιλίας και Νησιωτικής Πολιτικής.
Καρλ Ντίφενμπαχ

Η ζωγραφική του

Ο Ντίφενμπαχ ήταν πρωτοπόρος του γυμνισμού και του κινήματος ειρήνης. Η περιοχή καταγωγής του, το Χίμμελχοφ (Himmelhof), στην Ober Sankt Veit, κοντά στη Βιέννη (1897-1899) ήταν ένα από τα πρότυπα για τη μεταρρύθμιση του οικισμού Monte Verità στην Ασκόνα. Οι ιδέες του περιέλαβαν μια  ζωή σε αρμονία με τη φύση και την απόρριψη της μονογαμίας, τη στροφή μακριά από κάθε θρησκεία (αν και ο ίδιος ήταν οπαδός της Θεοσοφίας), και μια χορτοφαγική διατροφή. Όταν η κοινότητα του χρεοκόπησε, μετακόμισε στο Κάπρι και έμεινε εκεί για το υπόλοιπο της ζωής του.
Ως ζωγράφος, ο Ντίφενμπαχ ήταν ανεξάρτητος εκπρόσωπος του Αρ Νουβώ και του συμβολισμού. Υπάρχει μουσείο των έργων του στην Τσερτόζα ντι Σαν Τζάκομο (Certosa di San Giacomo) στο Κάπρι από το 1974.
Σαμπαντούι

Το Σαμπαντούι είναι μπασκιρικό, ιντελουραλικό και ταταρικό καλοκαιρινό φεστιβάλ, που χρονολογείται από την εποχή των Βουλγάρων του Βόλγα . Στην αρχή το Σαμπαντούι ήταν η γιορτή των γεωργών στις αγροτικές περιοχές, αλλά αργότερα έγινε μια εθνική γιορτή και τώρα γιορτάζεται ευρέως και στις στις πόλεις. Το 2012, το σαμπαντούι στο Καζάν εορτάστηκε στις 23 Ιουνίου.

Ονοματολογία

Οι ταταρόφωνοι ονομάζουν την γιορτή ως Σαμπαντούι (Сабантуй, [sʌbɑnˈtuɪ]), ή, πιο σωστά, Σαμπάν τουγί (Сабан туе, [[sʌˈbɑn tuˈjɯ]]) - πληθυντικός: Sabantuylar [[sʌbɑntuɪˈlɑr]].
Άλλοι Τουρκικοί λαοί που ζουν κατά μήκος του Βόλγα επίσης γιορτάζουν το σαμπαντούι. Οι Μπασκίρ το αποκαλούν Χαμπαντούι (Һабантуй) και οι Τσουβάςτο αποκαλούν Ακατούι (Акатуй).
Το όνομα της αργίας σημαίνει "γιορτή του αρότρου" στις Τουρκικές γλώσσες. Το συνώνυμο "διακοπές του αρότρου", ή Σαμπάν μπαϊραμέ (Сабан бәйрәме [[sʌˈbɑn bæɪræˈme]]) είναι επίσης γνωστό.

Ιστορία

Το Σαμπαντούι ανάγεται από την προϊσλαμική εποχή, όταν γιορτάστηκε πριν από την εποχή της σποράς. Η παρουσία του Σαμπαντούι παρατηρήθηκε από τον ιμπν Φαντλάν το 921. Τα παραδοσιακά τραγούδια και άλλα έθιμα του Σαμπαντούι μάλλον είχαν θρησκευτική χροιά. 
Αργότερα, με την εξάπλωση του Ισλάμ μεταξύ των Τατάρων και Μπασκίρ και του Χριστιανισμού μεταξύ των Τσουβάς, έγινε κοσμική γιορτή. Σε κάθε περιοχή, τα χωριά γιόρταζαν το πανηγύρι.
Στην αρχή του 20ου αιώνα το Σαμπαντούι κέρδισε την αναγνώριση ως εθνικό φεστιβάλ των Τατάρων. Οι Σοβιετικές αρχές ενέκριναν αυτό το φεστιβάλ, πιθανότατα λόγω της ταπεινής αγροτικής προέλευσης. Ωστόσο, μετακόμισαν το Σαμπαντούι μετά την εποχή της σοδειάς, συμπίπτοντας το με το αρχαίο φεστιβάλ Τζιγίν (Κυριλλικά: Җыен, [[ʑɯɪˈɯn]]). 
Πρόσφατα, η Μόσχα ανακοίνωσε τα σχέδιά της να ορίσει το Σαμπαντούι για την ένταξή τους στο Αριστουργήματα της Προφορικής και Άυλης Κληρονομιάς της Ανθρωπότητας το 2007.
ΕΡΤ Κέρκυρας

Ιστορικό

Ο σταθμός ξεκίνησε να εκπέμπει στις 28 Μαρτίου του 1957 και ο πρώτος εκφωνητής του σταθμού ήταν ο Γιώργος Κάρτερ, ο οποίος καταγόταν από την Κέρκυρα. Επίσης, ο Κάρτερ οργάνωσε και το Γραφείο Προγράμματος. Το κτίριο του σταθμού ξεκίνησε να κατασκευάζεται το 1953 και τα εγκαίνια έγιναν στις 28 Μαρτίου του 1957.
Ο πομπός FM του σταθμού έχει ισχύ 10 KW και εκπέμπει στη συχνότητα των 99.3 MHz, και ο πομπός των μεσαίων (ΑΜ) έχει ισχύ 100 KW και εκπέμπει στη συχνότητα των 1008 KHz. Ο πομπός των μεσαίων καλύπτει τη Δυτική, την Κεντρική και νότια Ελλάδα, τα βόρεια παράλια της Αφρικής και κομμάτι της βόρειας Ελλάδας. Επίσημες αναφορές λήψης από ραδιοερασιτέχνες έχουν σταλεί από περιοχές όπως ο Περσικός Κόλπος, η Ολλανδία κ.ά.
Ο σταθμός του Δικτύου Ιονίων Νήσων της Ελληνικής Ραδιοφωνίας, κατά τη μακρά του πορεία, κάλυψε τις δραστηριότητες του νομού Κέρκυρας, των γειτονικών νησιών και της δυτικής Ηπείρου, ενώ από τον Ιούλιο του 1998, που δημιουργήθηκαν τα δίκτυα των περιφερειακών σταθμών, καλύπτει σε συνεργασία με τον «αδελφό» σταθμό της Ζακύνθου, την ευρύτερη περιοχή των Ιονίων Νήσων.
Από τις 11 Ιουνίου του 2013, όταν η κυβέρνηση Σαμαρά ανακοίνωσε το κλείσιμο της ΕΡΤ ο ραδιοφωνικός σταθμός τερμάτισε τη λειτουργία του. Οι εργαζόμενοι της ΕΡΑ Κέρκυρας αποφάσισαν, να συνεχίσουν να εκπέμπουν το πρόγραμμά τους έχοντας τον έλεγχο του ιστορικού κτιρίου.

Σήμερα

Στις 28 Απριλίου 2015 ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου του 2015, δύο χρόνια μετά το μαύρο, κι έτσι έγινε η επανέναρξή της, με όλες σχεδόν τις δομές της, συμπεριλαμβανομένη και η ΕΡΑ Κέρκυρας αλλάζοντας το όνομά της σε ΕΡΤ Κέρκυρας.
Ο σταθμός λειτουργεί πλέον ως ενιαία δομή της ΕΡΤ στην Κέρκυρα, διαθέτοντας ένα κεντρικό στούντιο on air και ηχογραφήσεων, δεύτερο ραδιοφωνικό στούντιο ηχογραφήσεων και παραγωγής, τηλεοπτικό στούντιο για τις ανάγκες συνδέσεων με τα κεντρικά τηλεοπτικά προγράμματα σε Αθήνα και Θεσσαλονίκη, ηλεκτρονικό εργαστήριο, εργαστήριο κατασκευών και χώρο δισκοθήκης και οπτικοακουστικού αρχείου στο οποίο φυλάσσονται, μεταξύ άλλων, εκατοντάδες μαγνητοταινίες με ηχητικά ντοκουμέντα από τις αρχές της δεκαετίας του '60.
Α.Π.Σ. Εθνικός Φιλιππιάδας

Ίδρυση

Το 1935 με την υπ'αριθμό 3/59 απόφαση του πρωτοδικείου Άρτας ιδρύθηκε ο Εθνικός Φιλιππιάδας, με την επωνυμία «ΑΘΛΗΤΙΚΟΣ ΚΑΙ ΠΟΔΟΣΦΑΙΡΙΚΟΣ ΣΥΛΛΟΓΟΣ Ο ΕΘΝΙΚΟΣ», και με την υπ΄αριθμό 129/81 απόφαση η επωνυμία έγινε «ΑΘΛΗΤΙΚΟΣ ΚΑΙ ΠΟΔΟΣΦΑΙΡΙΚΟΣ ΣΥΛΛΟΓΟΣ ΦΙΛΙΠΠΙΑΔΑΣ Ο ΕΘΝΙΚΟΣ». Μια από τις ιστορικότερες ομάδες της Ηπείρου! Πρώτος πρόεδρος του ΕΘΝΙΚΟΥ υπήρξε ο εκπαιδευτικός-δάσκαλος Νικόλαος Κούτιμος. 
Ξεκίνησε να συμμετέχει στα πρωταθλήματα της ΕΠΣ Ηπείρου.Καθιερώθηκε σαν μια ομάδα της Α ερασιτεχνικής αλλά δεν κατάφερε να ανέβει ποτέ στις εθνικές κατηγορίες.Το 1981-82 συμμετέχει στο πρωτάθλημα της νεοσύστατης ΕΠΣ Πρέβεζας-Λευκάδας.Κατέκτησε το πρωτάθλημα και ανέβηκε στο εθνικό ερασιτεχνικό πρωτάθλημα.Σε αυτό συμμετείχε για πέντε χρόνια,όταν και υποβιβάστηκε στα τοπικά.Στα τοπικά έμεινε δυο χρόνια,όταν και ανέβηκε στην Δ' εθνική.Στην Δ' εθνική έμεινε τρία χρόνια και υποβιβάστηκε στα τοπικά.Η επάνοδος στην Δ' εθνική ήταν άμεση.Θα ακολουθήσουν δυο χρόνια στην κατηγορία και ο υποβιβασμός ξανά στα τοπικά.Τα επόμενα 8 χρόνια θα βρει την ομάδα στα τοπικά.Μοναδική εξαίρεση η χρονιά 1998-99 που θα την βρει στην Δ' εθνική.Μετά το τέλος αυτής της οχταετίας η πορεία της ομάδας είναι ανοδική.

Πορεία στις εθνικές κατηγορίες

Με αρχή την σεζόν 2003-04 η ομάδα συμμετέχει ξανά στην Δ' εθνική.Τα επόμενα 5 χρόνια η ομάδα συνέχισε να αγωνίζεται σε αυτήν την κατηγορία.Την σεζόν 2007-08 κατακτά το πρωτάθλημα στον 5ο όμιλο και κερδίζει την άνοδο της στην Γ' εθνική για πρώτη φορά στην ιστορία της.
Η μετατροπή σε Τμήμα Αμειβομένων Ποδοσφαιριστών Εθνικός Φιλιππιάδας πραγματοποιήθηκε το 2008, έπειτα από την άνοδο της ομάδας σε επαγγελματική κατηγορία.Παρέμεινε για τρία χρόνια στην κατηγορία και υποβιβάστηκε στην Δ' εθνική.
Τις περιόδους 2011-12 και 2012-13 αγωνίστηκε στον 5ο όμιλο του περιφερειακού πρωταθλήματος (Δ΄ εθνική).Κατάφερε να κερδίσει την επάνοδο της στην Γ' εθνική. Τις περιόδους 2013-14 και 2014-15 αγωνιζόταν στον 2ο όμιλο της Γ' Εθνικής Ερασιτεχνικής κατηγορίας.
Ο απερχόμενος Πρόεδρος, Βασίλειος Τσώλης, στα επτά χρόνια που κατείχε στην προεδρία του συλλόγου , έχοντας δίπλα του άξιους συνεργάτες στο Δ.Σ., συνέδεσε το όνομά του με την άνοδο στην Γ΄ Εθνική κατηγορία, ενώ κατέκτησε δυο φορές το κύπελλο της Ε.Π.Σ. Πρέβεζας-Λευκάδας.
Σήμερα 80 χρόνια μετά, στην θέση του προέδρου βρίσκεται ο κ. Αθανάσιος Λιόντος, ένας πετυχημένος επιχειρηματίας της περιοχής.Η ομάδα συνεχίζει να αγωνίζεται στην Γ' εθνική αν και την σεζόν 2016-17 τερμάτισε πάνω από την γραμμή του υποβιβασμού.

Υποβιβασμός στα τοπικά

Μετά από πέντε συνεχόμενα χρόνια στην Γ εθνική και 15 χρόνια συνολικά μεταξύ Γ εθνικής και Δ εθνικής,ο Εθνικός επιστρέφει στις τοπικές κατηγορίες.

Φίλαθλοι

Οι «Wild Storks» (Άγριοι Πελαργοί) είναι το όνομα της λέσχης φιλάθλων της ομάδας που δημιουργήθηκε την 8-9-2008.

Τίτλοι και διακρίσεις

Δ εθνική:1 (2007-08)
Πρωταθλήματα ΕΠΣ Π-Λ:5 (1981-82,1988-89,1992-93,1997-98,2002-03)
Κύπελλα ΕΠΣ Π-Λ:6 (1983-84,1991-92,2003-04,2005-06,2012-13,2015-16)
Φιναλίστ κυπέλλου ΕΠΣ Π-Λ:5 (1984-85,1986-87,2004-05,2011-12,2017-18)
Σούπερ καπ ΕΠΣ Π-Λ:2 (2013,2016)
Β ερασιτεχνική ΕΠΣΗΠ:1 (1963-64)
Γ ερασιτεχνική ΕΠΣΗΠ:1 (1961-62)
Γκρίζα αλεπού

Η γκρίζα αλεπού (Urocyon cinereoargenteus) είναι παμφάγο θηλαστικό της οικογένειας των Κυνιδών, ευρέως εξαπλωμένο σε όλη τη Βόρεια Αμερική και την Κεντρική Αμερική. Το είδος αυτό και ο μοναδικός του ομογενής, η νησιωτική αλεπού (Urocyon littoralis), είναι τα μόνα ζωντανά μέλη του γένους Ουροκύων, το οποίο θεωρείται ότι είναι το βασικότερο των ζωντανών κυνιδών. Αν και κάποτε ήταν η πιο κοινή αλεπού στις ανατολικές Ηνωμένες Πολιτείες, και εξακολουθεί να βρίσκεται εκεί, η ανθρώπινη πρόοδος και η αποδάσωση επέτρεψαν στην κόκκινη αλεπού να γίνει πιο κυρίαρχη. Οι Πολιτείες του Ειρηνικού στις ΗΠΑ εξακολουθούν να έχουν τη γκρίζα αλεπού ως κυρίαρχη. Είναι ο μόνος αμερικανικός κυνίδης που μπορεί να αναρριχηθεί σε δέντρα. Το συγκεκριμένο προσωνύμιο cinereoargenteus σημαίνει «σταχτί ασημί».

Διασπορά και ενδιαίτημα

Το είδος εμφανίζεται σε όλες τις περισσότερες βραχώδεις, δασωμένες, θαμνόφυτες περιοχές του νότιου ημισφαιρίου της Βόρειας Αμερικής, από το νότιο Καναδά (στη Μανιτόμπα μέσω του νοτιοανατολικού Κεμπέκ) μέχρι και το βόρειο τμήμα της Νότιας Αμερικής (Βενεζουέλα και Κολομβία), εξαιρουμένων των βουνών των βορειοδυτικών Ηνωμένων Πολιτειών. Είναι ο μοναδικός κυνίδης του οποίου η φυσική περιοχή εκτείνεται τόσο στη Βόρεια όσο και στη Νότια Αμερική. Σε ορισμένες περιοχές, υπάρχουν υψηλές πληθυσμιακές πυκνότητες κοντά σε θαμνόφυτους γκρεμούς.
.sys

Η κατάληξη αρχείου .sys χρησιμοποιείται στα Microsoft Windows και σε λειτουργικά συστήματα τύπου DOS.
Τα πιο πολλά αρχεία .sys είναι οδηγοί συσκευών που εκτελούνται σε κατάσταση "real-mode" του επεξεργαστή. Κάποια από τα αρχεία όμως που χρησιμοποιούν αυτήν την κατάληξη δεν είναι: τα αρχεία MSDOS.SYS και IO.SYS είναι βασικά αρχεία του λειτουργικού συστήματος στο MS-DOS και στα Windows 9x. Το αρχείο CONFIG.SYS επίσης περιλαμβάνει διάφορες επιλογές και ρυθμίσεις (ενώ δηλώνει και ποιοι οδηγοί συσκευών πρόκειται να φορτωθούν).
Καμπ Κάλογουεϊ

Βιογραφία

Γεννήθηκε στις 25 Δεκεμβρίου του 1907 και καταγόταν από μεσοαστική οικογένεια του Ρότσετσερ στη Νέα Υόρκη. Έζησε εκεί ως το 1918 και στη συνέχεια πήγε στη Βαλτιμόρη του Μέριλαντ. Γιος δικηγόρου και δασκάλας, σύντομα οι γονείς του κατάλαβαν το ταλέντο του στη μουσική και ξεκίνησαν να του κάνουν ιδιωτικά μαθήματα ορθοφωνίας το 1922. Παρά την αντίθεση της οικογένειάς του προς την τζαζ, ο Καμπ συνέχισε να σπουδάζει και να παίζει τζαζ. Στη συνέχεια εργάστηκε ως μουσικός μαζί με την αδερφή του.
Σύντομα η ορχήστρα του έγινε πολύ διάσημη και έπαιζε στο Κότον Κλαμπ. Το 1931 ηχογράφησε το διασημότερό του τραγούδι, το περίφημο "Minnie the Moocher". Αυτό χρησιμοποιήθηκε για την ταινία κινουμένων σχεδίων με την Μπέτι Μπουπ και είχε μεγάλη επιτυχία. Σύντομα, ο Κάλογουεϊ έλαβε το παρατσούκλι "The Hi De Ho Man." Με την ορχήστρα του επίσης έπαιξε σε αρκετά μιούζικαλ και αργότερα σε θεατρικές παραστάσεις. Το 1941 έδιωξε τον Ντίζι Γκιλέσπι από την ορχήστρα του λόγω ενός επεισοδίου.
Αργότερα, ο Καμπ εγκαταστάθηκε με την οικογένειά του στο Γκρίνμπουργκ της Νέας Υόρκης. Έγινε διάσημος παίζοντας ζτον κινηματογράφο και αργότερα στην τηλεόραση, ενώ λίγο πριν πεθάνει εμφανίστηκε μεταξύ άλλων σε αγώνες επαγγελματικής πάλης. Μία από τις πιο δημοφιλείς κινηματογραφικές του εμφανίσεις ήταν στην ταινία Μπλουζ Μπράδερς, όπου έπαιξε τον Κέρτις, δάσκαλο και μύστη των αδερφών Μπλουζ κατά την παιδική τους ηλικία στο ορφανοτροφείο.
Απεβίωσε στις 18 Νοεμβρίου του 1994, έπειτα από εγκεφαλικό επεισόδιο που είχε υποστεί έξι μήνες πριν. Το 1998 δημιουργήθηκε η Ορχήστρα Καμπ Κάλογουεϊ, με διευθυντή της τον εγγονό του, C. "CB" Calloway Brooks.